Naturvernere bekymret for bjørnen
Bestandsoversikten for 2013 er lagt fram i en ny rapport som Bioforsk Svanhovd har laget i samarbeid med Rovdata. Av de 147 var det 55 hunnbjørner og 92 hannbjørner. Det er de siste fem årene gjennomført landsdekkende innsamlinger av møkk og hår fra brunbjørn i Norge. Det blir også analysert DNA fra alle døde bjørner. Små endringer I perioden har antallet registrerte dyr variert fra 137 bjørner i 2012 til 166 bjørner i 2010, og resultatene fra perioden viser en nedgangstendens. - Det er imidlertid små tall og små endringer. Det er ikke registrert store endringer i verken antall bjørner, utbredelsen over landet eller i fordelingen mellom kjønn, sier Morten Kjørstad, leder i Rovdata. Han forklarer at tallene må ses på som minimumstall, fordi det ikke er sikkert at absolutt alle individer er blitt registrert. DNA-analysene viser at 65 prosent av bjørnene var kjent fra før. Finnmark hadde flest registrerte bjørner i 2013, med 50. Så følger Hedmark (40 bjørner) og Nord-Trøndelag (32 bjørner). Det ble også påvist bjørner i Oppland, Sør-Trøndelag, Nordland og Troms. Bekymret Naturvernforbundet er bekymret over utviklingen. - Bestandene øker ikke, og det er veldig bekymringsfullt. Vi skyter for mange bjørn, og vi gjør ikke nok for å øke bestanden i tråd med rovdyrforliket, sier fagleder Arnodd Håpnes. - Vi mener også at Norge må gjøre avtale med Sverige, slik at de sparer flere dyr langs grensa under lovlig bjørnejakt der. Sverige har 20 ganger flere bjørn enn oss, trolig omkring 3500 dyr totalt. Det må legges til rette for at flere av disse kan etablere fast tilhold i Norge, fortsetter han. Forbundet mener regjeringen må avslå alle søknader om vårjakt på bjørn. - Vi forventer at myndighetene avslår alle krav fra sauenæringen om å skyte groggy bjørner som nå er på vei ut av hiet. Skyting av bjørn på vårsnø er uetisk og uakseptabel forvaltning av et av våre flotteste og sjeldneste dyr, sier Håpnes.
I fjor ble det påvist 147 bjørner innenfor Norges grenser, ti flere enn året før. Likevel er tendensen at det blir færre bjørner her i landet.